Kanton Oberland
Dr Kanton Oberland isch vo 1798 bis 1803 e Kanton vo dr Helvetische Republik gsi. Er het s Gebiet vom Bärner Oberland umfasst.

Noch em Iimarsch vo de französische Druppe ane 1798 in d Schwiiz isch die alti Ornig im Kanton Bärn z Änd gange, und im ganze Land isch es zentralistischs Syschtem igfüert worde. Vom Bärner Territorium si d Waadt, s Oberland und dr Unteraargau abdrennt worde. Wil im Oberland gar kei starki separatistischi Strömig existiert het und d Bevölkerig ehnder konservativ iigstellt gsi isch, isch d Begeisterig für e neu Kanton chlii bliibe. 1801 isch in dr Verfassig vo Malmaison vorgseh gsi, ass s Oberland wider zum Kanton Bärn wurd ghöre. Die beide Johr druf si allerdings vom e Duurenander und vo Staatsstreich brägt gsi und d Ordnig vo dr Helvetik isch braktisch ganz zsämmebroche. D Mediationsakte vo 1803 het die definitivi Wiidervereinigung vom Oberland mit em Kanton Bärn brocht.

Dr Regierigshauptsitz vom Kanton Oberland isch z Thun gsi.

Dr Kanton isch in zäh Distrikt iideilt gsi (dr Hauptort isch in Chlammere,  wenn er nit gliich wie dr Distriktname isch):
  Saane
  Ober-Simmedaal (Zweisimme)
  Niider-Simmedaal (Erlebach) 
  Frutige
  Aeschi
  Thun
  Unterseä
  Interlake (Wilderswil)
  Brienz 
  Oberhasli (Meiringe)

Weblingg 
 
 

Helvetik
Oberland
Thun